ประวัติ อิงวาร์ คัมพรัด เจ้าของ IKEA ที่เสียชีวิต
อิงวาร์ คัมพรัด ชื่อนี้หลายคนอาจจะไม่คุ้น แต่คงร้องอ๋อ ถ้าบอกว่าเขาคือผู้ก่อตั้ง IKEA อาณาจักรขายปลีกเฟอร์นิเจอร์ที่ใหญ่ที่สุดในโลก แต่กว่าที่อิงวาร์ คัมพรัด จะมีวันนี้ เขาเป็นลูกชาวนา เด็กขายไม้ขีดไฟ และผ่านอะไรมามากมาย วันนี้ลงทุนแมนจะมาเล่าให้ฟัง
2 ก.พ. 2561

ประวัติ อิงวาร์ คัมพรัด เจ้าของ IKEA ที่เสียชีวิต / โดย ลงทุนแมน
อิงวาร์ คัมพรัด ชื่อนี้หลายคนอาจจะไม่คุ้น
แต่คงร้องอ๋อ ถ้าบอกว่าเขาคือผู้ก่อตั้ง IKEA
อาณาจักรขายปลีกเฟอร์นิเจอร์ที่ใหญ่ที่สุดในโลก
แต่กว่าที่อิงวาร์ คัมพรัด จะมีวันนี้
เขาเป็นลูกชาวนา เด็กขายไม้ขีดไฟ และผ่านอะไรมามากมาย
วันนี้ลงทุนแมนจะมาเล่าให้ฟัง
อิงวาร์ คัมพรัด เป็นชาวสวีดิช เกิดเมื่อปี 1926 ในครอบครัวเกษตรกร
เมื่อตอนอายุ 5 ปี เขาเริ่มธุรกิจขายไม้ขีดไฟ
โดยในช่วงแรกๆ เป็นการขายให้แก่เพื่อนบ้านในละแวกนั้น
หลังจากพบว่าธุรกิจไม้ขีดไฟน่าจะไปได้ดี เขาจึงลงทุนเดินทางไกลกว่า 500 กิโลเมตร
เพื่อไปซื้อไม้ขีดไฟราคาขายส่งที่กรุงสตอกโฮล์มและนำมาแบ่งขายให้ลูกค้า
ซึ่งทำกำไรให้เขาได้เยอะมาก
ด้วยความที่มีหัวการค้า จากธุรกิจขายไม้ขีดไฟ เขาก็เริ่มเพิ่มสินค้าอื่นๆ อีก เช่น ต้นคริสต์มาส เมล็ดพืช ปากกา ดินสอ เพื่อนำมาขายให้แก่ลูกค้า
การที่คัมพรัดทำงานตั้งแต่เด็กประกอบกับได้เงินสนับสนุนส่วนหนึ่งจากพ่อ จึงมีเงินเก็บจำนวนหนึ่ง ทำให้ในปี 1943 เขาจึงตัดสินใจก่อตั้งบริษัท IKEA ขึ้นมาตอนที่อายุ 17 ปี
โดยที่ชื่อของ IKEA นำมาจากอักษรย่อตัวแรกของชื่อ-นามสกุลของเขา คือ Ingvar Kamprad, ชื่อฟาร์ม Elmtaryd และ Agunnaryd ซึ่งเป็นชื่อเทศบาลที่เขาอยู่
ในช่วงแรกที่ก่อตั้ง IKEA นั้น เขาเน้นขายโต๊ะที่ใช้ภายในครัว โดยว่าจ้างโรงงานท้องถิ่นให้ผลิตโต๊ะทานอาหารที่คล้ายแบบของลุงเขา ซึ่งลูกค้าชื่นชอบมาก
ทำให้เขาเริ่มเพิ่มเฟอร์นิเจอร์อื่นๆ ตามมาอีก
จุดเด่นของสินค้าที่มาจาก IKEA คือ เฟอร์นิเจอร์ที่ทำให้สะดวกต่อการขนย้าย และเฟอร์นิเจอร์เกือบทุกชิ้นถูกออกแบบมาเพื่อให้ลูกค้าสามารถนำไปประกอบได้ด้วยตัวเอง
Harvard Business School เคยทำการวิจัยในหัวข้อ The IKEA Effect และได้ผลสรุปว่า การที่ IKEA สามารถทำให้ลูกค้าประกอบเฟอร์นิเจอร์ได้ด้วยตัวเองจะทำให้ลูกค้ารู้สึกภูมิใจ และยึดติดกับแบรนด์ IKEA มากกว่าสินค้าสำเร็จรูปที่ถูกผลิตจากโรงงาน
ในวันนี้ IKEA มีสาขามากกว่า 400 แห่ง ใน 49 ประเทศทั่วโลก
รายได้และกำไรของ IKEA
ปี 2558 รายได้ 1,368,900 ล้านบาท กำไร 163,800 ล้านบาท
ปี 2559 รายได้ 1,275,300 ล้านบาท กำไร 136,900 ล้านบาท
รู้ไหมว่า IKEA มีรายได้ที่มากกว่า ปตท. บริษัทที่ใหญ่สุดของประเทศไทย
ปัจจุบัน Forbes ได้จัดลำดับแบรนด์ที่มีมูลค่ามากที่สุดในโลก โดย IKEA อยู่ลำดับที่ 41 มีมูลค่ากว่า 464,000 ล้านบาท
ในส่วนของ อิงวาร์ คัมพรัดนั้น Bloomberg คาดว่า เขามีสินทรัพย์ประมาณ 1.9 ล้านล้านบาท ซึ่งมากกว่า มูลค่าบริษัทของปตท. ที่ 1.4 ล้านล้านบาทเสียอีก
แต่แม้เขาจะร่ำรวยขนาดนั้น เขายังติดนิสัยมัธยัสถ์เสมอๆ เขามักจะขับรถยนต์คันเก่าๆ นั่งเครื่องบินชั้นประหยัด อยู่โรงแรมราคาประหยัด รวมไปถึงหาซื้อสินค้าในช่วงลดราคา
หลายคนคงอาจจะยังไม่รู้ว่าคัมพรัดเป็นโรคดิสเล็กเซีย (Dyslexia) ซึ่งเกี่ยวกับปัญหาความบกพร่องทางการอ่าน ทำให้ในวัยเด็กนั้นเขาไม่ค่อยมีสมาธิในการเรียนมากนัก ซึ่งคล้ายๆ กับคนที่มีชื่อเสียงคนอื่นๆ ที่เป็นโรคนี้ เช่น
จอห์น เลนนอน หนึ่งในสมาชิก The Beatles ที่เป็นโรคนี้ แต่กลับเขียนโน้ตดนตรีและเนื้อเพลงได้อย่างไพเราะสวยงาม
อัลเบิร์ต ไอน์สไตน์ คนที่ดูโง่เขลาในสายตาครู แต่เขาก็ได้เป็นนักฟิสิกส์และบุคคลอัจฉริยะชื่อดังของโลก
หรือแม้แต่ปิกัสโซ่ ศิลปินชื่อดังที่ผสมตัวอักษรไม่เป็น อ่านหนังสือไม่ค่อยได้ แต่กลับทำให้โลกได้เห็นภาพวาดที่มาจากจินตนาการสุดล้ำลึกของเขา
หลายคนที่ทำอะไรได้ไม่เหมือนคนอื่นมักจะท้อแท้ และปล่อยให้ปัญหานี้บดบังความสามารถที่แท้จริงของเรา
คนประสบความสำเร็จบางคนก็อาจจะเจอกับปัญหานี้เหมือนกัน เพียงแต่คนเหล่านี้ไม่เคยปล่อยให้อุปสรรคต่างๆ มาส่งผลกระทบกับการทำในสิ่งที่พวกเขารัก
ก็คงคล้ายๆ กับ อิงวาร์ คัมพรัด ที่วันนี้แม้เขาจะจากโลกนี้ไปอย่างสงบแล้ว แต่เรื่องราว IKEA ของเขาก็น่าจะคงอยู่ในใจของผู้คนไปอีกนาน..
----------------------
<ad> ถ้าดูเฟอร์นิเจอร์ที่ IKEA แล้วยังไม่ถูกใจ ลองมาดูเฟอร์นิเจอร์ที่ อุด-ทะ-ยาน
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ tel:09-242424-71 / Line ID: @utthayandesign / FB & IG: Utthayan / website: 
----------------------
Reference
-
-
-
-
-
-
-
-
[4252].